Kurt Kirkegaard (V), 2005-04-13:
Regeringen har vendt den negative udvikling, der var i antallet af praktikpladser under SR-regeringen.
Skolepraktikken er begrænset, og det er nu mere attraktivt at skabe rigtige praktikpladser for elever, skoler og virksomheder.
Det er i alles interesse, at unge får rigtige praktikpladser i virksomheder.
Skolepraktikken er den næstbedste løsning, som skal sikre alle, der ikke kan få virksomhedspraktik, en uddannelse.
Derfor må skolepraktik aldrig blive mere attraktiv end virksomhedspraktik.
Og i skolepraktik må der ikke uddannes folk til arbejdsløshed.
Socialdemokraterne hævder, at uden skolepraktikken lades tusinder af unge i stikken, og at den såkaldte uddannelsesgaranti er væk.
Det er forkert.
Antallet af praktikpladser påvirker nemlig ikke optaget, og resultatet har været, at der på mange områder uddannes til arbejdsløshed.
Det gavner hverken de unge eller samfundet, hvis man holder eleverne i en flerårig skolepraktik, vel vidende at chancerne for job er små.
Ikke nok med det, på mange områder giver skolepraktikken også arbejdsgiverne en forkert adfærd.
Hvorfor skal en mindre virksomhed således investere i uddannelsen af unge, når den kan lade skolerne uddanne rigeligt med skolepraktikanter?
Endelig er mange unge blevet tiltrukket af skolepraktikken, fordi der ikke har været en økonomisk tilskyndelse til at få rigtige praktikpladser.
Endvidere er kravene til de unges fleksibilitet ikke blevet håndhævet tilstrækkeligt, derfor har det ikke været attraktivt at søge over i andre studieretninger eller geografiske områder, heller ikke selv om der har været ledige rigtige praktikpladser at få.
Med fase II-aftalen om erhvervsskolerne skabes bedre økonomiske vilkår for skolerne og et mere fleksibelt system for både de unge og for virksomhederne.
Samtidig nedsættes ydelserne for skolepraktikken til samme niveau som produktionsskolerne.
Herved får eleverne et langt større incitament til at tage en praktikplads.
Samtidig styrkes indsatsen for at skaffe praktikpladser betydeligt.
Reformen har virket.
I 2004 er der skabt over 1.800 praktikpladser mere end på samme tid i 2003.
For første gang i 6 år er udviklingen i antallet af praktikpladser positiv.
Der er dog stadig unge, som ikke har fået praktikpladser inden for deres ønskede fag.
Erhvervslivets efterspørgsel er en naturlig adgangsbegrænsning for erhvervsuddannelserne.
Unge på mange videregående uddannelser oplever også adgangsbegrænsninger.
Erhvervsskolerne skal derfor sørge for, at disse unge vejledes til beslægtede uddannelser eller praktikpladser i andre landsdele.
En anden mulighed er de mange nye uddannelsestilbud, som bliver indført her fra årsskiftet.
Det vil give nye uddannelsesmuligheder og dermed nye praktikpladser for de unge.
Socialdemokraterne har trods de meget positive tal for antallet af praktikpladser igen og igen angrebet ændringerne af skolepraktikken.
Partiet vil fastholde skolepraktikken for alle interesserede, uanset at det leder de unge til arbejdsløshed.
Derudover vil forslagsstillerne indføre en ordning, så virksomhederne, der tager elever i praktik, får en økonomisk præmie, som betales af de virksomheder, der ikke har praktikanter.
Men forslagsstillerne foreslår en ny skat til virksomhederne.
Ordningen er uretfærdig, og den løser ikke problemet, men skaber mere administrativt bøvl.
Venstre kan derfor ikke støtte dette beslutningsforslag.